HEIDI ROSE ROBBINS

Ragyogj a csillagjegyeddel

Tisztánlátás és megújulás
a horoszkópodban rejlő erővel

ÉDESVÍZ KIADÓ
BUDAPEST

A fordítás az alábbi kiadás alapján készült:

Heidi Rose Robbins / Everyday Radiance

First published in English by Chronicle Books, LLC, San Francisco, California, USA, 2022

Fordító

Szilágyi Katalin

Szerkesztő

Besenyő Viktória

Olvasószerkesztő

Bartus Csilla

Copyright © Heidi Rose Robbins, 2022

Hungarian translation © Szilágyi Katalin, 2023

Hungarian edition © Édesvíz Kiadó Kft., 2023

Cover design © Édesvíz Kiadó Kft., 2023

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és gyártásvezető: Dudich Ákos

Tördelő: Skiathos Visuals

Borító: Goart Bt.

Elektronikus formátum
Békyné Kiss Adrien

EPUB ISBN 978-963-507-502-7

MOBI ISBN 978-963-507-503-4

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Sofia Ophelia Diaznak

Bevezetés

Furcsa gyerekkorom volt. Apám asztrológusként tevékenykedett az észak-dakotai Fargóban. Azon a vidéken ő volt az egyetlen asztrológus. Gyerekkoromban láttam, ahogy a konyhaasztalon rajzolta a képleteket, és éjjel-nappal asztrológiai könyveket olvasott. Még egy metafizikai témájú könyveket árusító boltot is nyitott a házunktól egy sarokra. A könyvesbolt a The Question Shoppe (Kérdések boltja) nevet viselte.

Ezek fényében nem meglepő, hogy már hároméves koromban megtanultam a zodiákus kört. Kamaszkoromban apám minden barátomtól, aki átjött hozzánk, megkérdezte, mikor született, és felajánlotta, hogy mond néhány gondolatot az erősségeiről és a képességeiről. Mire tizenkilenc lettem, már a lélekközpontú asztrológiáról tartott előadásokat. Engem is egyre jobban kezdett érdekelni a hivatása. Belefogtam hát a tanulásba, és onnan már nem volt visszaút.

Az asztrológia a csillagok tanulmányozásának tudománya, amit évezredek óta gyakorol az emberiség. Az égre tekintve határozták meg a vetés és az aratás idejét, azt, hogy mikor kell továbbvándorolni, háborúba menni vagy házasodni. Az égi események mély összefüggést mutattak az égitestekhez való kapcsolódásunkkal.

Ma már gyakorlatias, ugyanakkor ösztönző módon használhatjuk fel az asztrológiát, és nemcsak tanácsot, hanem bátorítást is nyújt. Arra emlékeztet, hogy mindannyian egy finom szövésű falikárpit részei vagyunk. Életünk ciklusai a világ nagyobb ciklusait tükrözik. Azért vagyunk a Földön, hogy eljátsszuk a magunk szólamát az idők végtelenjén át visszhangzó szimfóniában. Vajon neked melyik hangot kell megszólaltatnod? Melyek a legnagyobb ajándékaid? Milyen egyedi dolgot adhatsz magadból a világnak? Az asztrológia ezekben a kérdésekben is útmutatást és viszonyítási pontokat ad.

A Ragyogj a csillagjegyeddel lehetőséget kínál arra, hogy jobban belemerüljünk az egyes hónapok asztrológiai energiájába, és felismeréseket rendel a csillagjegyekhez. A napi javaslatok között vannak gyakorlatok, írásos feladatok és meditációk is. Remélem, minden olvasó örömmel forgatja majd a könyvet; mélyebb meglátásokat szerez, s így még ragyogóbbá teszi önmagát.

Tartsd a könyvet mindig az ágyad mellett, és a napi inspiráció legyen az első dolog, amit reggel elolvasol; vagy vidd magaddal a táskádban, és tanulmányozd át ebédszünetben. Kívánom, hogy az egyes napok javaslatai mindig emlékeztessenek arra a szépségre és ragyogásra, amely általad érkezik a világba!

Nagy szeretettel:
HEIDI ROSE

Asztrológiai alapok

Amikor elkezdtem asztrológusként dolgozni, elsősorban művészeknek és spirituális útkeresőknek készítettem horoszkópokat. Ma már naponta készítek születési képletet brókereknek, ügyvédeknek, cégvezetőknek és tudósoknak is. Az asztrológia egyre gyorsabb ütemben válik elfogadottá, és egyre érthetőbb nyelvezetet használ. Bár nem mindenki akarja az asztrológia tudományát tanulmányozni, sokakat érdekel, hogy mit tanulhatnak az asztrológián keresztül önmagukról, és hogyan segíthet az asztrológia kibontakoztatni az életüket.

Ezt a könyvet nem tankönyvnek szántam, de ahhoz, hogy a legtöbbet tudjon segíteni, hasznos, ha tisztában vagy az asztrológia alapjaival. Érdemes felfedezned az egyes jegyek legfontosabb tulajdonságait, valamint megérteni, hogy mit mutat a Nap, a Hold és az aszcendens jegye, az asztrológiai képletünk három legfontosabb eleme.

Íme az egyes jegyek legfontosabb jellemzői:

KOS MÁRCIUS 20.–ÁPRILIS 19.

Bátor, úttörő, impulzív, okos.

BIKA ÁPRILIS 20.–MÁJUS 20.

Kitartó, intuitív, nem titkol semmit.

IKREK MÁJUS 21.–JÚNIUS 20.

Kommunikatív, összekötő, szereti a tényeket, kíváncsi.

RÁK JÚNIUS 21.–JÚLIUS 21.

Gondoskodó, együttérző, leleményes, érzékeny.

OROSZLÁN JÚLIUS 22.–AUGUSZTUS 22.

Önkifejező, uralkodó, nagylelkű, hiteles.

SZŰZ AUGUSZTUS 23.–SZEPTEMBER 21.

Igyekvő, szorgos, egészségcentrikus, elemző.

MÉRLEG SZEPTEMBER 22.–OKTÓBER 22.

Békeszerető, diplomatikus, igazságos.

SKORPIÓ OKTÓBER 23.–NOVEMBER 21.

Mély érzésű, bensőséges, jó stratéga, erőteljes.

NYILAS NOVEMBER 22.–DECEMBER 20.

Nagyratörő, célorientált, jól koncentráló, sportos.

BAK DECEMBER 21.–JANUÁR 19.

Fegyelmezett, elkötelezett, szeret irányítani.

VÍZÖNTŐ JANUÁR 20.–FEBRUÁR 17.

Innovatív, együttműködő, objektív.

HALAK FEBRUÁR 18.–MÁRCIUS 19.

Jó képzelőerővel és művészi érzékkel bíró, megváltást hozó, szeretetteljes.

Ezek a kulcsszavak segíteni fognak, hogy jobban ráhangolódj az egyes hónapok fő témájára, valamint nagyobb tisztánlátással és lelkesebben mélyedhess bele a hónap energiáiba.

A Nap, a Hold és az aszcendens jegye

Amikor az asztrológiai képlet három legfőbb eleméről beszélünk, a Nap helyzetének zodiákusát a legtöbben tudják. Ha valaki megkérdezi: „Milyen jegyben születtél?”, a legtöbb ember tud rá válaszolni: „Bika jegyű vagyok”, „Ikrek vagyok” stb. A Nap az év során négy hetet tölt minden egyes jegyben. Egy bizonyos hónap egy bizonyos napján születtünk, ez határozza meg a Nap zodiákus jegyét. A Nap jegye sok minden elmond a munkánkról és a személyiségünkről.

A Hold helyzete (amit a horoszkóp ábrájában a félhold jelzés mutat) a gyerekkorunkat tükrözi. Ez a jegy biztonságos, ismerős számunkra. Természetesen vannak olyan szokások, viselkedési minták is, amelyek a Hold jegyéhez köthetők, s amelyeket célszerű kinőni, megfejlődni. Ha ismerjük a Hold helyzetét a horoszkópunkban, akkor az a legjobb, ha arra összpontosítjuk az energiáinkat, hogyan tudnánk meghaladni a szokásunkká vált viselkedésmintákat, amelyek már nem szolgálják az érdekeinket. Tudatosabb, hatékonyabb módszereket tanulhatunk a horoszkópból azzal kapcsolatban is, hogy az adott energiát hogyan használjuk fel. Ha például valakinek Kos a Holdja, akkor a március 20. és április 19. közötti napokra szóló javaslatokból meríthet ötleteket, hogyan haladhatja meg a Kos-tulajdonságokat a saját életében.

Az aszcendens jegyét a születés pontos ideje (óra és perc) határozza meg. Ez az a jegy, amely a születésünk pillanatában felkelőben volt a keleti horizonton, és ez jelenti számunkra a legnagyobb elhívást. Ez az a jegy, amelyet gyakorolni jöttünk. Az aszcendens arra szólít fel bennünket, hogy e jegy legjobb tulajdonságaival ajándékozzunk meg másokat. Ha valaki ismeri az aszcendensét, érdemes több időt szánnia az évnek arra a hónapjára. Ha például Bak az aszcendensed, akkor mindent meg kell tenned annak érdekében, hogy a Bak jegy legpozitívabb tulajdonságait kifejleszd magadban, és megajándékozd velük a világot. Ehhez szentelj különös figyelmet a december 21. és január 19. közé eső időszaknak, amelynek napi javaslataiból sokat megtudhatsz a Bak jó tulajdonságairól.

Amennyiben megismerjük az említett három legfontosabb tényezőt, tisztában leszünk azzal is, hogy milyen energiák állnak rendelkezésünkre a múlttal, a jelennel és a folyamatosan kibontakozó jövővel kapcsolatban. A Nap, a Hold és az aszcendens jegyétől asztrológiai „házi feladatot” kapunk. A következő oldalon, a „Hogyan használd ezt a könyvet?” című részben azt is elárulom majd, miként határozhatod meg a saját képletedet, és hogyan tudhatod meg, milyen zodiákusba tartozik a Napod, a Holdad és az aszcendensed.

Hogyan használd ezt a könyvet?

A Ragyogj a csillagjegyeddel egy asztrológiára építő motivációs könyv. Mindegy, hogy a Kos, a Bika, a Vízöntő vagy a Halak jegyében születtél, ez a kötet lehetőséget nyújt arra, hogy jobban megismerd az asztrológiai év összes jegyét, és kiaknázd az energiájukat. Együtt fogjuk felfedezni az egyes jegyeket, az írásos, mozgásos és átgondolást igénylő feladatok révén pedig jobban elmélyülhetsz az energiákban.

Az asztrológiai új év a zodiákus első jegyével kezdődik, az pedig a Kos. Mi is a Kos jegyével indítjuk a könyvet: a legelső és legtüzesebb jeggyel. Az évet a Halak jegyével zárjuk, amely az utolsó jegy a zodiákus körön. De bárhol elkezdheted olvasni a kötetet, bármelyik napon. A sugallatok nem avulnak el.

Amellett, hogy nyitott maradsz, és a szívedet is nyitva tartod, van még néhány szabadon választható, ám igen hasznos dolog, amelyek segítségével még különlegesebbé teheted közös utazásunkat:

1. Naplóvezetés. Gyakran teszek fel kérdéseket, vagy írásra, esetleg kreatív tevékenységre buzdítalak. Ezért sokat segíthet, ha van egy külön erre a célra kijelölt napló vagy füzet, amelyben összegezheted a felismeréseidet. Nem kell csodás naplónak lennie, lehet egy egyszerű spirálfüzet is.

2. Barátok. Keress egy barátot, akivel együtt dolgozhattok egész évben. Egyrészt így minden sokkal izgalmasabb, másrészt gyümölcsöző végigolvasni egymás írásait, és átbeszélni a javaslatokat. A barátságot is erősíti és mélyíti, ha együtt haladtok ezen az úton.

3. Elmélyült munka. Néha azt javaslom, hogy olvass el egy verset, és gondolkozz el rajta. A versek egy részét én írtam. Mindegyiket megtalálhatod a www.heidirose.com/poetry linken (angol nyelven). Szánj időt az elolvasásukra, és kérlek, szánj időt arra is, hogy lassan és hangosan felolvasod magadnak a szövegeket. A hangos versolvasás érthetőbbé teszi az üzenetet.

4. Alapismeretek. Érdemes megismerned, milyen jegyben áll a Nap, a Hold és az aszcendens a horoszkópodban. Számos asztrológiai oldalon ingyenesen létrehozhatod a saját képletedet, de a www.heidirose.com címen is megrendelheted a horoszkópodat, amelyből megismerheted minden égitest helyzetét. Természetesen ez nem nélkülözhetetlen ahhoz, hogy használhasd a könyvet, de mélységében és részletekben is sokat hozzáad az élményhez.

Nagyon örülök, hogy elindulsz társaiddal ezen az önfelfedező úton. Kívánom, hogy a könyvem arra ösztönözzön, hogy egyre bátrabban és egyre sugárzóbban éld meg a mindennapjaidat, és egyre jobban ragyogj!

MÁRCIUS 20.

A Kos üdvözlése

Az új asztrológiai év a Kos jegyével indul, így hát ez a jegy a kezdet ajándékát hordozza. A tűz minőség után, a veszteség, a haldoklás, a tetőpont, a tél után a Kos színre lép, és elhozza nekünk a tavaszi életkedvet, a fiatalság életérzését. Azt üzeni: „Ne keseregj! Csak egyetlen lépést kell tenned ahhoz, hogy új irányba indulhass.” A Kos segít, hogy megtegyük ezt a lépést akkor is, ha fáradtnak, szomorúnak, kedvetlennek érezzük magunkat, vagy félünk. Mi az, ami éppen a mai napon akar bennünk elkezdődni? Mihez van szükségünk bátorságra? Milyen tulajdonság felé szeretnénk közelíteni, mit szeretnénk fejleszteni magunkban? A Kos üzemanyagot kínál a jövőhöz, elültetendő magot ad a virágzáshoz. A Kos energiája támogatja leginkább az új kezdeményezéseket. Ma úgy dönthetünk, hogy hajlandók leszünk cselekedni. Apró lépéseket tehetünk azon a területen, ahol növekedni szeretnénk. Ma lehetőségünk nyílik az újrakezdésre. Ne szalasszuk el! Legyünk nyitottak mindenre, amit az új év hoz!

MAI JAVASLAT

Ma azt kérdezem tőled: Mi az, ami kibomlóban lévő rügyként van jelen benned? Mi az, ami virágozni szeretne? Mi az, ami már megérett arra, hogy kinyíljon? Milyen tulajdonság szeretne megerősödni benned?

MÁRCIUS 21.

Válaszd a sor végét!

Gyakorold, milyen, ha utolsóként kerülsz sorra! A Kos szeret az első lenni, imád az első sorban ülni, és elindul, mielőtt mások egyáltalán megmozdulnának. A Kos jegyhez tartozó napokon mindnyájan egy kicsit tüzesebbnek és lehengerlőbbnek érezzük magunkat. Ilyenkor fejleszthetjük a türelmünket. Bízzunk abban, hogy minden a megfelelő időben bontakozik ki, semmi szükség rohanásra. Dzsiddu Krisnamúrti filozófus és spirituális tanító mindig ragaszkodott ahhoz, hogy az iskolai büfében ő legyen az utolsó a sorban. Ezt az alázat és nagylelkűség gesztusának szánta. Türelmes volt és nyugodt, élvezte a sorban állással töltött időt, ahelyett, hogy azt leste volna, mikor kerül már végre sorra. A Kos tüzessége néha akadályozza, hogy maradéktalanul kiélvezzük a pillanat szépségét. Ma azt gyakorold, hogy azt mondod magadnak: „Örülök, ha én leszek az utolsó.”

MAI JAVASLAT

Miközben a buszra vársz, vagy kávét rendelsz a büfében, figyeld meg, hogy érzed magad sorban állás közben, és kísérletezz azzal, hogy másokat magad elé engedsz. Figyelj a pillanatra, értékeld mindazt, amit épp tapasztalsz – a látványt és a hangokat –, ahelyett, hogy folyamatosan arra koncentrálnál, milyen gyorsan halad a sor. Gyakorold a bizalmat, és hidd el: így sem maradsz le semmiről, mert éppen ott vagy, ahol lenned kell.

MÁRCIUS 22.

A teremtés hatalma

A Kos jegynek nem mindig a cselekvés a lényege. Akkor támogat minket legjobban, ha a Kos energiáját a befogadásra tudjuk fordítani, vagyis igent mondunk a lelkünk üzenetére, a teremtés hatalmára. Mindannyian átéltünk már olyan pillanatot, amikor megérkezett hozzánk egy sugallat, eszünkbe jutott egy jó ötlet, amit önállóan kidolgozhattunk. Az ilyen csendes, lehetőségekkel teli percekben izgatottság tölt el minket. Tudjuk, hogy kezdeményezővé kell válnunk a saját életünkben. Ötleteink kivitelezéséhez a Kos lendületét, erejét és határozottságát kell felhasználnunk.

MAI JAVASLAT

Mi az az ötlet, amit csak te tudsz kivitelezni? Érezned és tudnod kell, hogy te vagy a saját életed bátor vezére. Mondj igent a felbukkanó új ötletre, és tedd meg az első lépést a megvalósításához. Vegyél egy mély, tisztító lélegzetet, és vágj bele!

MÁRCIUS 23.

Csendes kezdetek

Könnyen azt hihetjük, hogy valami újba belevágni mindig bátorságot igényel. Ma azonban inkább arra kellene emlékeztetnünk magunkat, hogy ha elültetünk egy magot, időbe telik, mire kicsírázik. A korai növekedési szakasz nagy része láthatatlan, a magot csendben táplálja a gazdag termőföld. A Kos imádja a nagyszabású, azonnali eredményeket, ám a legerőteljesebb változások rendszerint csendes megértéssel vagy belső megerősítéssel indulnak, esetleg egy határozott lépéssel az új irányba. Kérdezzük meg magunktól, hogy mi az, amibe mostanában belekezdtünk. Vajon türelmetlenül várjuk már az eredményeket? Mi lenne, ha egyszerűen bizalommal telve naponta megöntöznénk az elvetett magot? Mi lenne, ha azt gondolnánk: „Belekezdtem; már zajlik a folyamat.” Mi lenne, ha egy kicsit hátralépnénk, és emlékeztetnénk magunkat arra, hogy gyakran meg sem engedjük magunknak a dolgok kezdetének élvezetét, mert rögtön a gazdag termésről ábrándozunk? Pedig a kezdet szép, mint ahogy az újszülöttek is szépek. Ha rájuk nézünk, mosolygunk, és gyönyörűnek látjuk őket. Ünnepeld ma az apró lépéseket, a szeretetteljes indulást és a türelmet! Rengeteg idő van arra, hogy a dolgok kibontakozzanak.

MAI JAVASLAT

Vegyél egy apró növénypalántát, vagy ültess el egy magot, és öntözd meg. Gondoskodj róla, figyeld, ahogy növekszik. Tápláld, ahogy egy új ötletet, elképzelést táplálnál. A mindennapos gondoskodással a növény mellett önmagadat is erősíted.

MÁRCIUS 24.

Az Egyetlen ereje

Az itt következő költeményt – melynek a címe: Egyetlen – én írtam. Lassan és hangosan olvasd fel a verset!

Egyetlen (bensőséges) pillantás megnyithat valamit, ami régóta zárva van bennünk.

Egyetlen (mély) lélegzet enyhítheti az ősi félelmet.

Egyetlen (gyengéd) érintés gyógyír lehet a kimondhatatlan fájdalomra.

Egyetlen (szerető) szó meglágyíthatja a páncél mögé rejtett szívet.

Egyetlen (radikális) gondolat felszikráztathatja a végtelen bátorságot.

Egyetlen (bátor) lépés örökre megváltoztathatja életünk menetét.

MAI JAVASLAT

Válaszd ki a költemény egyik versszakát, és hagyd, hogy dolgozzon benned. Melyik versszakot szeretnéd leginkább megjeleníteni az életedben? Határozd el bátran, hogy ma lesz az egyetlen lépés napja.

MÁRCIUS 25.

Hajnal

Minden hajnal a Kos energiáját hordozza. A Kos a legelső fény, a megújulás, a lehetőség az újrakezdésre. Nem számít, mennyire sötét volt az éjjel, a Kos, akárcsak a hajnal, fényt hoz. A Kos ráébreszt bennünket arra, hogy a világosság az első fénysugárral kezdődik. A Kos azt üzeni: „Erősítsd meg a lelkedet.” Arra bátorít, hogy lépjünk, ajánljuk fel a világnak, amink van, és hagyjuk, hogy növekedjen a világosság. A Kos jeggyel legközelebbi kapcsolatban álló égitest a Mars és a Merkúr. Hívjuk meg a Mars merész erejét, valamint a Merkúr intelligenciáját és találékonyságát a mai napunkba, és figyeljük a táncukat. Ne feledjük: minden bátor kezdés új helyzetbe juttat minket. Ma engedjük meg, hogy a hajnal szellemisége előbújjon belőlünk. Hagyjuk, hogy a nap lángra lobbantsa a szívünket, és kezdjük bátran az új napot!

MAI JAVASLAT

A hét valamelyik reggelén állítsd be úgy az ébresztőt, hogy láthasd a felkelő napot. Vagy húzd szét a függönyt, bújj vissza az ágyba, és figyeld, ahogy visszatér a földre a fény. Érezd, hogy benned is egyre növekszik, ahogy a nap feltűnik a horizonton.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 Budapest, Múzeum krt. 23.

konyvesbolt@edesviz.hu
00-36-30-919-5314

ÉDESVÍZ + magazin
ÉRDEKES INFORMÁCIÓK SZERZŐKRŐL ÉS KÖNYVEKRŐL
CIKKEK AZ ÖNFEJLESZTÉS - ÉLETMÓD - SPIRITUALITÁS -
PSZICHOLÓGIA - EZOTÉRIA - COACHING - YOUNG ADOULT TÉMAKÖREIBEN
BLOGGEREK KÖNYVAJÁNLÓI

Keresd a www.edesvizkiado.hu címen